1 febrer

BEATS MÀRTIRS CLARETIANS

Memòria

*Avui fem memòria dels beats màrtirs de la Congregació de Fills de l’Immaculat Cor de María (Missioners Claretians). Són un grup de 184 —entre sacerdots, germans i estudiants— dels quals tots menys un van ser assassinats per la seva fe en Crist durant la guerra civil espanyola (1936-1939). Fidels fins a la fi, van suportar una idèntica i tràgica mort en dates i llocs diversos, sense plegar-se mai a les insinuacions dels perseguidors. El més jove tenia només 16 anys d’edat. Un d’aquests 184, el missioner màrtir P. Andreu Solà, havia estat assassinat a Mèxic (1927) i beatificat a Mèxic el 2011. Els altres 183 van ser beatificats en tres celebracions successives: els primers 51 —del «Seminari màrtir» de Barbastre— van ser beatificats a Roma l’any 1992; 23 màrtirs més —7 de Tarragona, 1 de Sigüenza, 15 de Fernán Caballero— ho van ser a Tarragona l’any 2013, i els altres 109 —60 de Solsona-Cervera-Mas Claret, 8 de Barcelona, 8 de Sabadell, 11 de Lleida, 15 de Vic i Sallent, 3 de Santander i 4 de València— a Barcelona el 2017.*

*De diversos màrtirs, fora del temps pasqual.*

## Antífona d’introducció

*A la terra els sants màrtirs han vessat la seva sang per Crist,
per això han arribat al premi etern.*

## ORACIÓ COLECTA

Déu, Pare nostre,
que, amb l’ajuda de la Benaurada Verge Maria,
vau portar els Beats Màrtirs Claretians
a la imitació de Crist fins al vessament de la sang,
concediu-nos, pel seu exemple i intercessió,
de confessar la fe amb fortalesa, de paraula i d’obra.
Per nostre Senyor Jesucrist.

## ORACIÓ SOBRE LES OFRENES

Rebeu, Senyor, aquest sacrifici,
i feu que tot el que celebrem
en el memorial de la passió del vostre Fill,
per intercessió i per l’exemple dels Beats Màrtirs Claretians,
es faci vida en nosaltres.
Per Jesucrist, Senyor nostre.

### O bé

Que aquesta ofrena que us presentem, Senyor,
en la memòria dels Beats Màrtirs Claretians,
encengui en els nostres cors la flama perenne del vostre amor,
i ens disposi a rebre el premi
promès als que perseveren en la fe.
Per Jesucrist, Senyor nostre

## ANTÍFONA DE COMUNIÓ Cf. Rm 8,38-39

*N’estic cert: ni la mort ni la vida, ni res de l’univers creat
no ens podrà separar de l’amor Crist.*

## ORACIÓ DESPRÉS DE LA COMUNIÓ

Alimentats amb el Cos i la Sang del vostre Fill,
us demanem, Senyor,
en la memòria dels Beats Màrtirs Claretians,
de romandre sempre en vós,
perseverar en el vostre amor,
viure de la vostra vida
i ser conduïts per la vostra mà.
Per Jesucrist, Senyor nostre.

# LECTURES

## LECTURA PRIMERA Rm 8,31-39

*Res de l’univers creat no serà capaç d’allunyar-nos de Déu
que, en Jesucrist, ha demostrat com ens estima*

Lectura de la carta de l’apòstol sant Pau als Romans:

Germans: Si tenim Déu amb nosaltres, qui tindrem en contra? Ell, que no va plànyer el seu propi Fill, sinó que el va entregar per tots nosaltres, com no ens ho donarà tot juntament amb ell? Qui s’alçarà per acusar els elegits de Déu, si Déu mateix els fa justos? Qui gosarà condemnar-los, si Jesucrist mateix va morir, més encara, va ressuscitar, està a la dreta de Déu i intercedeix per nosaltres? Qui ens separarà de l’amor de Crist? ¿La tribulació, l’angoixa, la persecució, la fam, la nuesa, el perill, l’espasa? Tal com diu l’Escriptura: És per tu que anem morint tot el dia, i ens tenen com anyells duts a matar. Però, de tot això, en sortim plenament vencedors gràcies a aquell qui ens estima. N’estic cert: ni la mort ni la vida, ni els àngels ni les potències, ni el present ni el futur, ni els poders, ni el món de dalt ni el de sota, ni res de l’univers creat no ens podrà separar de l’amor de Déu que s’ha manifestat en Jesucrist, Senyor nostre.

Paraula de Déu

## SALM RESPONSORIAL Sl 124 (123)

**R/. Hem salvat la vida
 com l’ocell que fuig del llaç dels caçadors.**

Si el Senyor no hagués estat a favor nostre,
quan els homes intentaven assaltar-nos,
ens haurien engolit de viu en viu:
tan gran era la fúria que portaven. **R.**

Quan la riuada ens vingué a sobre,
ens hauria passat la inundació més amunt del coll,
més amunt del coll ens hauria passat
la crescuda de les aigües. **R.**

S’ha trencat el llaç, i tots hem fugit.
El nostre auxili és el nom del Senyor,
del Senyor que ha fet cel i terra. **R**.

### O bé 2Co 4,7-15

*Aquell que ressuscità Jesús també ens ressuscitarà a nosaltres amb Jesús
i ens portarà a la seva presència juntament amb vosaltres*

Lectura de la segona carta de sant Pau als cristians de Corint:

Germans, portem el tresor del ministeri que Déu ens ha confiat com en gerres de terrissa. Així queda ben clar que aquest poder altíssim ve de Déu, i no pas de nosaltres. Quan les contrarietats ens envolten pertot arreu, no quedem del tot encerclats; quan no sabem com escapar-nos, a la fi trobem la sortida; quan els qui ens persegueixen ja ens tenen a les mans, no quedem del tot abandonats; quan ens trobem per terra en la lluita, no arribem a perdre-hi la vida. Sempre i pertot arreu portem la mort de Jesús en el nostre cos, perquè també en el nostre cos es manifesti en el seu esclat la vida de Jesús. És ben bé així: nosaltres vivim, però per causa de Jesús sempre estem a mercè de la mort, i així la vida de Jesús manifesta el seu esclat en la nostra carn mortal. D’aquesta manera, ni la mort no deixa mai de fer en nosaltres la seva obra, ni la vida, en vosaltres. L’Escriptura diu: «Em sento ple de fe, i per això he parlat». Nosaltres, doncs, que tenim el mateix Esperit de la fe, també ens sentim plens d’aquesta fe, i per això parlem, i sabem que aquell qui ressuscità Jesús, el Senyor, també ens ressuscitarà a nosaltres amb Jesús i ens portarà a la seva presència juntament amb vosaltres. Perquè tot això és en bé vostre; així la gràcia de Déu, que es multiplica a mesura que s’estén a molta gent, farà que sigui desbordant l’acció de gràcies a la seva glòria.

Paraula de Déu

## SALM RESPONSORIAL 33

**R/. Quan els pobres invoquen el Senyor, ell els escolta.**

Beneiré el Senyor en tot moment,
tindré sempre als llavis la seva lloança.
La meva ànima es gloria en el Senyor;
se n’alegraran els humils quan ho sentin. **R.**

Tots amb mi glorifiqueu el Senyor,
exalcem plegats el seu nom.
He cercat el Senyor i ell m’ha respost,
m’ha alliberat de l’angoixa que tenia. **R.**

Alceu vers ell la mirada i sereu radiants,
i no haureu d’abaixar els ulls, avergonyits.
El Senyor escolta el pobre que l’invoca,
i el salva de tots els perills. **R.**

Acampa l’àngel del Senyor
entorn dels seus fidels per protegir-los.
Tasteu i veureu que n’és, de bo, el Senyor;
feliç l’home que s’hi refugia! **R.**

## AL·LELUIA Mt 5,10

Feliços els perseguits pel fet de ser justos,
perquè d’ells és el Regne del cel.

## EVANGELI Jn 17,11b-19

*No et demano que els treguis del món,
sinó que els preservis del Maligne.*

Lectura de l’evangeli segons sant Joan:

En aquell temps, Jesús alçà els ulls al cel i pregà dient: «Pare sant, guarda’ls en el teu nom, el nom que m’has donat, perquè siguin u com ho som nosaltres. Mentre era amb ells, jo els guardava en el teu nom, el que tu m’has donat. He vetllat per ells i no se n’ha perdut ni un de sol, fora del qui s’havia de perdre, perquè es complís el que diu l’Escriptura. Però ara vinc a tu, i mentre encara sóc al món dic tot això, perquè ells tinguin també l’alegria que jo tinc, una alegria completa. Jo els he confiat la teva paraula, però ara el món els odia, perquè no són del món, com jo tampoc no en sóc. No et demano que els treguis del món, sinó que els preservis del Maligne. Ells no són del món, com jo tampoc no en sóc. Consagra’ls en la veritat, que és la teva paraula. Tal com tu m’has enviat al món, jo també els hi he enviat. I jo em consagro a mi mateix per ells, perquè ells també siguin consagrats en la veritat.

Paraula del Senyor

### O bé

## AL·LELUIA Lc 23, 46

Jesús va cridar amb tota la força:
Pare, a les teves mans confio el meu esperit.
I havent dit això, va expirar.

## EVANGELI Jn15,18-21

*No sou del món, perquè jo us he escollit del món*

Lectura de l’evangeli segons sant Joan:

En aquell temps, Jesús digué als seus deixebles: «Si el món us odia, tingueu present que m’ha odiat primer a mi que a vosaltres. Si fóssiu del món, el món us estimaria com a cosa seva. Però vosaltres no sou del món: jo us he escollit del món, i per això el món us odia. Recordeu allò que us he dit: «El criat no és més important que el seu amo.» Si m’han perseguit a mi, també us perseguiran a vosaltres. Si haguessin guardat la meva paraula, també guardarien la vostra. Però tot això us ho faran per causa del meu nom, ja que no coneixen aquell qui m’ha enviat.»

Paraula del Senyor

## PREGÀRIES:

**Demanem al Senyor, amb fe i confiança, que les nostres vides siguin una contínua ofrena en servei i generositat pels nostres germans:**

***R. Pare, escolteu la pregària dels vostres fills.***

1. Per tota l’Església present en el món sencer, perquè sigui autèntic signe d’unió i de reconciliació
2. Per la nostra Congregació, perquè el Senyor enviï noves vocacions que sàpiguen lliurar la seva vida amb generositat i portar la Bona Notícia al món més pobre i necessitat
3. Perquè la mort dels Beats Màrtirs Claretians sigui llavor que engendri nous fills per l’Evangeli
4. Perquè siguem fidels servidors de la Paraula i la meditem assíduament guardant-la en el nostre cor, com Maria
5. Perquè aquells adolescents i joves que es plantegen seguir Jesús a l’estil del Claret, siguin forts en la seva decisió vocacional
6. Perquè els nostres germans malalts suportin la malaltia i els dolors amb enteresa, sabent que amb la nostra debilitat participem de la passió de Crist

## PREGÀRIA

Us donem gràcies, Pare,
per les vides lliurades dels nostres germans, màrtirs.

La seva sang vessada va rubricar el seu compromís
de seguir el vostre Fill Jesucrist fins a les últimes conseqüències.

Sostinguts per la vostra gràcia,
van morir perdonant els seus botxins
i oferint llurs vides com a pa d’Eucaristia.

Ajudeu-nos, Pare, a acollir el seu testimoniatge
perquè també nosaltres siguem testimonis creïbles de l’Evangeli
i artesans de reconciliació a l’Església i al món.

Concediu-nos que, amb la força del vostre Esperit Sant
i seguint l’exemple del Cor de Maria,
escoltem sempre la vostra Paraula,
la guardem al cor i l’anunciem a tothom
amb el testimoniatge d’una vida alegre i generosa.

Amén.